દાળ-કઠોળના ભાવ આસમાની ઊંચાઈએ પહોંચ્યા છે એટલે આ વર્ષે ખેડૂતોએ ખોબલા ભરી ભરીને કઠોળનું વાવેતર કર્યું છે. દિવાળી બાદ બજારમાં કઠોળ-દાળના ઢગલા થવા લાગશે. ભાવ સડસડાટ ઊતરવા લાગશે. એક તરફ અહીં ઉત્પાદન બમ્પર થયું છે. સરકારે મોઝેમ્બિક, અફઘાનિસ્તાનથી કઠોળ મગાવવાના કરાર કર્યા છે એટલે ત્યાંનું ઉત્પાદન પણ ભારતમાં ઠલવાશે. ફોરેનમાં તેજીને પગલે કઠોળનું બમ્પર ઉત્પાદન થવાનું છે. આ બધો જ માલ દિવાળી પછી ભારતમાં ઠલવવાનો છે. દાળ-કઠોળના ભાવ દિવાળી પછી પાણી-પાણી થશે. સરકાર અખબારો, ટી.વી.વાળાઓ અને મીડિયાને બોલાવીને તેની વાહ વાહ કરશે કે સરકારે પગલાં લીધા એટલે દાળ-કઠોળના ભાવ ઘટી ગયા છે. દાળ-કઠોળમાં જેવી સ્થિતિ છેલ્લા બે વર્ષથી થઈ છે તેવી સ્થિતિ હવે ખાંડ અને ખાદ્યતેલોમાં જોવા મળશે. ખાંડને ભાજપ-કોંગ્રેસવાળાએ રાજકીય ચીજવસ્તુ બનાવી દીધી છે. ખાંડના નામે બધાએ ભરપૂર રાજકારણ ખેલ્યું છે. હવે બધાનું રાજકારણ પૂરું થવામાં છે. સત્તાના ખેલમાં ખાંડ મિલો, ખેડૂતો બધાને હવે ખાંડ કડવી લાગી રહી છે. આથી આ વર્ષે ઉત્પાદનમાં ખાંચો પડશે અને તેની અસરે ભાવ વધશે. દેશમાં તેલીબિયાંનું ઉત્પાદન છેલ્લા દસ-બાર વર્ષથી સ્થિર છે અને તેની સામે આર્થિક સમૃદ્ધિને કારણે ખાદ્યતેલોનો વપરાશ એકધારો વધી રહ્યો છે. દેશની જરૂરિયાતનું ૬૬થી ૭૦ ટકા ખાદ્યતેલો આપણે હાલ આયાત કરીએ છીએ. અત્યાર સુધી ક્રૂડતેલના ભાવ નીચા હતા એટલે ખાદ્યતેલોના ભાવ પણ નીચા હતા. હવે ક્રૂડતેલ મોંઘું થવા લાગ્યું છે એટલે દિવાળી પછી ખાદ્યતેલોના ભાવમાં પણ મોટો ભડકો જોવા મળશે. ખાંડ અને ખાદ્યતેલોના ભાવ આસમાને પહોંચશે ત્યારે અખબારો, ટી.વી.વાળાઓ અને વિરોધ પક્ષ દેકારો બોલાવશે અને સરકાર જાગશે. આગ લાગે ત્યારે કૂવો ખોદવા નીકળવું તે જૂની રીત-રસમ પ્રમાણે પગલાં લેવાશે અને થોડા સમયમાં ફરી બધા મોંઘવારીની વાત ભૂલી જશે !!!